Asuin Robinin ja Rolandin luona kuukauden, touko-kesäkuun vaihteessa ja viihdyin todella hyvin.
Asunnon sijainti on mainio - noin korttelin päässä J-junasta, jolla Manhattanille pääsee, määränpäästä riippuen 30-60 minuutissa. Vaihtomahdollisuus muihin juniin parin pysäkin päässä. J-juna on siitä myös ihana, että se kulkee tuolla alueella maan päällä ja ylittää aina Manhattanille mennessään Williamsburgin sillan - kauniita maisemia mennen tullen "ilmaiseksi".
Eikä Manhattanilla edes kannata koko ajan hypätä - Brooklyn tarjoaa vaikka ja mitä nähtävää ja koettavaa.
Asunto sijaitsee hissittömän talon neljännessä kerroksessa, joten liikuntaesteisille se saattaa olla ongelma - mutta asiahan mainitaan moneen kertaan asunnon esittelyssä. Terveelle, normaalisti liikkuvalle ihmiselle sijainti on hankala ainoastaan isojen matkalaukkujen kanssa tullessa ja lähtiessä. Ja bonuksena aivan upea kattoterassi, jolta näkee kirkkaalla kelillä Manhattanille saakka.
Vuokrattavia huoneita on kolme, omani oli ainakin mainio. Riittävän hyvä, iso sänky, kaappitilaa jopa kuukauden ajaksi, pöytä ja tuoli sekä upea punatiiliseinä. Kylpyhuone vieressä, pieni, mutta riittävä. Vaikka väki vaihtui joka huoneessa koko ajan, ja talo oli täynnä, vessa/suihkuvuoroja ei tarvinnut jonottaa.
Robin on koonnut lähialueiden palveluista todella kattavan esitteen, josta löytyy listattuina kahviloita, ravintoloita, kauppoja ym. 5-30 minuutin kävelymatkan etäisyydellä. Ja perustarpeensa saa tyydytettyä korttelin sisällä.
Yhteydenpito Robinin kanssa on helppoa ja sujuvaa, hän on taitava emäntä.
Hinta-laatusuhde on tässä kohteessa mielestäni sataprosenttinen, suosittelen lämpimästi.
Parhaiten se sopii kaltaiselleni reissaajalle, joka haluaa kokea matkallaan muutakin kuin Vapauden patsaan ja Empire State Buildingin ja shoppailun. Tällä alueella pääsee halutessaan helposti sisään aitoon New Yorkin/Brooklynin elämään.